**Lerina Erasmus** (20 Augustus 1946 – 20 Augustus 2018) was 'n Suid-Afrikaanse aktrise en skrywer. Sy het die rol van *Rusty* in die SAUK-sepie Orkney Snork Nie vertolk. Sy is ook die outeur van die Mannheimsage-trilogie.

Lewe en werk
------------

Lerina Erasmus is in Namibië gebore as die enigste kind in die gesin. Haar pa, Pieter, was ’n boekhouer en ouditeur en die gesin verhuis gereeld as hy van werk verander. Haar ma, Vera, het ’n groot verbeeldingskrag en dramatiseer en maak stories op vir die kind, wat haar van kleinsaf stimuleer. Sy bring haar eerste jare op skool in Namibië deur, waarna sy ook skoolgaan in Lyttelton, Laerskool Oost-Eind in Pretoria en Klerksdorp. Hulle trek dan terug Namibië toe, waar sy haar hoërskooljare voltooi.

Sy bestudeer Drama aan die Universiteit van Pretoria saam met tydgenote soos Katinka Heyns, Sandra Prinsloo, Neels Coetzee en George Ballot en verower hier die Ludwig Binge-toekenning. Hierna raak sy bekend as aktrise wat vir die streekrade optree in teaterproduksies soos *Elektra*, *Antigoné* en *Medea*, asook in televisiereekse soos *Dokter Dokter* en *Drama Drama*. Sy speel ook in die rolprent *Dit was aand en dit was more*, wat deur Franz Marx geregisseer is, en die rolprente *Die drie Van der Merwes* en *The fifth season*.

Verder vertolk sy verskeie rolle in vervolgverhale en dramas oor die radio, waaronder die gewilde *Wolwedans in die skemer* wat oor Springbokradio uitgesaai is. Later studeer sy aan die Max Reinhardt-Instituut in Oostenryk. Sy is vroeg in die sewentigerjare van die twintigste eeu getroud met Günther Alfred Schmikal, ’n Oostenrykse ingenieur en hulle woon in Parkwood in Johannesburg. Hulle het ’n seun, Stefan-Pieter.

Sy is op 20 Augustus 2018 in Johannesburg in die ouderdom van 71 jaar oorlede.

Skryfwerk
---------

### Radioreekse

Na die geboorte van hulle seun spits sy haar toe op skryfwerk, wat uitloop op talle radioreekse, soos *Die Mannheimsage*, *My hartjie my liefie*, *Noodskoppelmaai*, *Solitaire* en *Vriendinne*. Sy word dan versoek om *Die Mannheimsage* vir televisie te verwerk, met die oog op die Johannesburgse eeufeesjaar in 1986.

Radiosondergrense saai haar radiodrama *Die September-insident* uit, waarin twee mense met totaal verskillende agtergronde en van uiteenlopende gemeenskappe deur onvoorsiene omstandighede bymekaar gebring word.

### Televisiereekse

Daarna skryf sy ook die televisiereeks *Moordspeletjies* en is vir ’n tyd verantwoordelik vir die hoofstorielyn van die sepie *Glaskastele*. Die televisiereeks *Dot & Kie* is ook uit haar pen.

Haar eerste vollengte draaiboek is *While the music lasted* (oor wit, swart en bruin dansers wat desperaat probeer om ’n kompetisie te wen in apartheid Suid-Afrika) en sy skryf ook die draaiboek van *Die Leliemoordenaar*.

### Mannheim-saga

Sy gee self die drie boeke in die Mannheim-sage uit en doen baie navorsing na die geskiedenis van die goudvelde in Transvaal. In *Fortuinsoekers* word die verhaal vertel van die ontdekking van goud in Johannesburg en die stryd van die kunssinnige en eksentrieke mynbaas Karel Mannheim en Kit Malloy om die hand van Deborah von Albein.

In *Goudkewers* loop Johannesburg gevaar om ’n spookdorp te word, omdat die goud deurspek is met piriet, wat nie deur konvensionele metodes verwyder kan word nie. Die delwers probeer dieper delf (en word so die goudkewers) om te kyk of die dieper ertslae nie van beter gehalte is nie. Die Jameson-inval en Anglo-Boereoorlog neem feitlik al Karel Mannheim se tyd in beslag. Deborah word gedwing om die bestuur van die goudmyne oor te neem in haar man se afwesigheid, terwyl Kit Malloy steeds teenwoordig is en sy moet kies tussen hom en haar verpligtinge.

Die vervolmaking van die sianiedproses skep ’n goue era vir Johannesburg en die pioniere word *Goudbaronne*. Karel Mannheim probeer die liefde van sy vrou herwin, maar die oorlog het diep letsels op haar gelaat. Hulle seun en Kit Malloy se dogter raak verlief en die familievete word voortgesit.

Eerbewyse
---------

In 2009 word sy ingelyf in die Foxwood-landgoed in Houghton se Tuin van Beroemdes.

Publikasies
-----------

### Radioreekse

Van die radioreekse wat sy geskryf het sluit in:

* Die Mannheimsage (later ook op TV uitgesaai)
* Hartjie my Liefie
* Noodlotskoppelmaai
* Solitaire en Vriendinne

### Boeke

Die Mannheimsage-trilogie vertel die verhaal van die eerste jare van Johannesburg, die ontstaan van goudmynbedryf, die verwoestende oorlog en die opbou van Johannesburg daarna. Die boeke is:

* Die Fortuinsoekers, 2007, ISBN 978 0 620 38662 3
* Die Goudkewers, 1998, ISBN 978 0 620 38663 0
* Die Goudbaronne, 2006, ISBN 0-620-36009-7

Van haar ander boeke:

* Moordspeletjies
* Glaskastele (hoofstorielyne)
* Die Leliemoordenaar, 2016, ISBN 978 0 798 17421 3

Aktrise
-------

### Teaterproduksies

Van die teaterproduksies waarin sy gespeel het:

* Elektra
* Antigoné
* Medea

### TV-optredes

Sy verskyn in die volgende TV-programme:

* Orkney Snork Nie, SAUK as *Rusty*
* Dokter-Dokter, SAUK
* Drama-Drama, SAUK